**Mýrarminni**

**Söngtónleikar í Norræna húsinu**

Það má vel hugsa sér að teygja vangaveltur úr fyrra boxi, um Áskatlana, enn frekar og kemur áhugi undirritaðs á tónlist sífellt betur í ljós. Hér er vitnað í greinina „Aðskildir Áskatlar“ í niðjatalinu. Upphaf þessa pistils er reyndar fenginn úr niðjatali Jóns og Herdísar á Þverá.

Í febrúar 2008 frumflutti Margrét Bóasdóttir söngkona úr Mývatnssveit nokkur lög Jóns Hlöðvers Áskelssonar á Myrkum músíkdögum í Norræna húsinu í Reykjavík. Karl hennar, Kristján Valur Ingólfsson, las ljóðin fyrir sönginn. Þau voru m.a. eftir sr. Jón Bjarman og Sverri Pálsson skólastjóra á Akureyri sem báðir eru Þingeyingar, Sverrir þó öllu skyldari Víðisum en Jón. Þarna voru þeir Jón Hlöðver og sr. Jón Bjarman og samglöddust okkur hinum sem á hlýddu. Báðir eru þeir nafnar nokkuð ferðalúnir orðnir.

Sr. Jón Bjarman orti sitt ljóð um Sprengisand, Skjálfandafljót, Svartárkot og Stórutungu, en horfir yfir að Mýri. Hann segir m.a. í ljóði sínu **Svefnmyndadraumur** (brot):

Förum fetið Ég horfi yfir að Mýri

Ljóska er því vönust þar syngja fjöllin

mér þykir ferðin ganga seint móar melar og hálsar

ber því fótastokkinn allt fram í Vonarskarð

mér liggur á að komast í Stórutungu mannfólkið á Mýri

vel fyrir morgunvætu tekur undir sönginn

syngur í samhljóm við landið

Þá tekur sú gamla á sprettinn

fyrr en varir er hún komin á flugaferð Heillaður af söng

rennivökur teygir hún haus og háls geng ég niður að fljótinu

mýkt í hverjum vöðva þar bíður mín bátur

drepur hvergi niður fæti bátur og ferjumaður ...

fljúga bæði hross og maður

Kominn í hlað í Stórutungu

bærinn er opinn og mannlaus

kúfaðir diskar á borðum

Hvert hefur allt fólkið haldið

hefur það gengið í

Aldeyjarfossinn

Sverrir Pálsson orti sitt ljóð um Bárðardal, Skjálfandafljót, Mjóadalsá, Aldeyjarfoss og “silfurhljóma” þá sem bergsalirnir umhverfis Mýri endurómuðu frá öllu þessu mikla vatni. Sverrir hafði verið í sveit sem barn og unglingur hjá frændfólki sínu á Mýri. Ljóðið er ort í minningu Áskels Jónssonar. Aðalbjörg (1880-1943) er Jónsdóttir (Jónssonar er flutti til Kanada) og var kona Jóns Karlssonar. Sjá „Aðgreindir Áskatlar“. Jón og Aðalbjörg voru afi og amma Héðins Höskuldssonar 1925 bónda á Bólstað, sem og bræðranna Jóns Hlöðvers og Harðar. Það var Héðinn sem sá Jón J. Víðis koma ofan af Sprengisandi 1933. Sjá grein mína „Már fór yfir Sprengisand“. Sverrir segir m.a. í ljóði sínu **Ég veit um dal** (brot):

Ég veit um dal Og öðlingshjón,

með víðan fjallasal, þau **Aðalbjörg** og **Jón**,

og dátt og kátt um dægrin löng þar bjuggu fyrir einni öld

þar dunar foss í gljúfraþröng, á óðalsjörð með barnafjöld

en lóan æfir ljúfan söng við ást og söng um sólbjört kvöld

við lækjahjal. og svanatón. ...

|  |  |
| --- | --- |
| **[**[**Guðný Jónsdóttir**](#Gudny_Jonsdottir_eldri)**]**  1795-1851 | |
| Herdís Ásmundsdóttir 1816-1860 | Jón Benediktsson 1831-1890 |
| Jón “Þveræingur” Jónsson 1860-1940 | Sigurgeir Jónsson 1866-1954 |
| Þórný Víðis Jónsdóttir 1904-1955 | Páll Sigurgeirsson 1896-1982 |
| Hildur Hálfdanardóttir 1931 | Sverrir Pálsson 1924 |
| Vilhjálmur Karl Karlsson 1955 |  |

**Upplýsingar um Jón Hlöðver úr tónleikaskrá**

Jón Hlöðver Áskelsson fæddist á Akureyri árið 1945 og ólst þar upp.

Tónlistarnám stundaði hann við Tónlistarskólann á Akureyri 1955-1965, jafnhliða almennri menntun, en stúdentsprófi lauk hann frá Menntaskólanum á Akureyri vorið 1965. Síðar lá leið hans í Tónlistarskólann í Reykjavík haustið 1965, þaðan lauk hann söngkennaraprófi (tónmenntakennaraprófi) vorið 1967.

Framhaldsnám í tónlist stundaði hann síðan við Mozarteum akademíuna í Salzburg/Austurríki - Orff Institut 1967 - 1969 og við tónlistar-háskólann í Hannover í Þýskalandi 1969-1970.

Haustið 1970 gerðist Jón Hlöðver kennari við Tónlistarskólann á Akureyri og síðar skólastjóri við sama skóla 1974-1982 og aftur frá 1984-1991. Á árunum 1982-84 starfaði hann sem námsstjóri tónlistarskólanna við Menntamálaráðuneytið. Framkvæmdastjóri Kammerhljómsveitar Akureyrar var hann í sex ár. Tónsmíðar hafa verið aðalstarf hans frá árinu 1990.

Hann var valinn bæjarlistamaður Akureyrar árið 1990 og hlaut síðar fjögurra ára starfslaun úr Tónskáldasjóði.

Jón Hlöðver hefur auk tónsmíða verið þátttakandi í félagsstörfum á ýmsum sviðum og hefur um árabil verið formaður (stofnandi) Jazzklúbbs Akureyrar og ritari í stjórn Sjálfsbjargar á Akureyri. Hann hefur um 5 ára skeið verið formaður stjórnar Sjálfsbjargarheimilisins í Reykjavík og stjórnarmaður í Gilfélaginu frá upphafi.

Hann kvæntist Sæbjörgu Jónsdóttur í júní 1969 og eiga þau þrjú börn og sex barnabörn.

Sjá framhald neðar:

**Jón Hlöðver segir frá**

Í söngvasveignum sem ég kýs að nefna Mýrarminni kalla ég til fulltingis þrjú góðskáld, þ.e. Jón Bjarman, Sverri Pálsson og Snorra Hjartarson. Tengslin við yfirskrift söngvanna, Mýrarminni, eru augljós í fyrstu tveimur kvæðunum, þar sem æskuminningar úr Bárðardal og frá óðali föðurættar minnar Mýri eru til umfjöllunar.

Jón Bjarman fer í ljóði sínu Svefnvindadraumur miklum draumförum frá Bjarnarstöðum í Bárðardal og í lokin mun skáldið syngja með Mýrarmönnum og landinu þegar yfir straumhratt Skjálfandafljót er komið.

Ljóð Sverris varpar fallegu ljósi á snaran þátt söngs og tóna á Mýrarheimilinu í uppvexti föður míns og reyni ég í þeim söng að draga af þeim Mýrarsöng gleðjandi mynd.

Ljóð Snorra Hjartarsonar vekur söknuð eftir þeirri ljúfu stemmingu sem þar ríkti, en í lokin eru það þó fljúgandi svartþrestir með sólblik í vængjum sem ná yfir hinn auða veg.

Mýrarminni er flutt nú í fyrsta sinni í þessari mynd, og af þeim lögum var Svefnvinda-draumurinn saminn síðastur í desember 2006. Kórverkið Í fjallasal samdi ég í vetrarbyrjun 2002. Uppspretta tónsmíðarinnar er samnefnt ljóð í átta erindum eftir Sverri Pálsson skáld og fyrrum skólastjóra Gagnfræðaskóla Akureyrar. Ljóðið orti Sverrir í minningu föður míns. Sverrir Pálsson var náinn frændi, góður vinur og samstarfsmaður hans um áratugaskeið. Sverrir tengdist Mýri og fagurri náttúru þar ævilöngum böndum eftir að hafa verið þar í sveit á sumrum ungur að árum hjá ömmu minni Aðalbjörgu Jónsdóttur, húsfreyju á Mýri. Þegar Áskell kvaddi þetta líf tengdi Sverrir í minningarljóði sínu huga sinn við Mýri í Bárðardal og lét hann reika um æskustöðvar Áskels, fögur fjöll og heiðan himin. Ungur ærslafullur lækur hringdi bjöllum hreinna dropa, um leið og hann stökk á milli steins og þúfu og fann sér farveg að fagurbryddum flúðaflaumi, þ. e. Mjóadalsá og Skjálfandafljóti, á leið til sjávar. Læknum fylgdi úr hlaði fögur kveðandi munarþekkra morgunsöngva. Í lok ljóðsins berst „að eyrum / úr bergsölum / söngur síkátur, / silfurhljómar.“ Þeir sem þekktu Áskel Jónsson skilja þessa meistaralegu líkingu skáldsins með lækinn sem táknmynd fyrir Áskel sjálfan og lýsingu í ljóðinu á lyndiseinkun þessa góða vinar, lífsnesti fegurðar sem hann hlaut heima á Mýri og síðan glaðbeittu og kröftugu lífshlaupi hans. Tónlistin er samin fyrir a capella kór og ein meginlaglína, rödd skáldsins, birtist í öllum röddum, fyrst í unisono og upp í fimmradda blandaðan kór. Lækurinn fær að hríslast og angurvært stef fylgir honum úr hlaði á leið hans til sjávar. Í lokin hljómar svo eilífðarkórinn sem kveður söng fossbúans í tignarlegu fljótsgljúfrinu við Aldeyjarfoss. Kórverkið er minnisvarði í tónum um Áskel og það ætti að birta fjölbreytta mynd af því magnaða hljóðfæri sem blandaður kór er.

**Söngvasveigurinn**

**Vísur um draum**

Ljóð: Þorgeir Sveinbjarnarson

1. Eins og tréð

Vertu eins og tréð,

sem snýr blöðum sínum

móti birtunni

til að fagna deginum.

Vertu eins og tréð,

sem titrandi laufum

skynjar andvarann

áður en hann kemur.

Vertu eins og tréð.

2. Á gangstéttinni

Dreymir mig flug frjálsra vinda,

göngu í dalskóm gróinn stig.

Skynja ég bjarma brattra tinda

víðáttuhljóm í heiðlóarkvaki,

ljósblóm í hrjósturhalli,

sé í lambsauga blik blálindar á fjalli.

Þungt streymir gatan.

Þröngt er söngfugli um vik.

Slitnir eru dalskór.

Styðst ég í steinelfi við smalaprik.

3. Næturferð

Dynur í hjarta. Dynur í þínu hjarta.

Dauðinn hleypir vindinum

Dauðinn hleypir myrkrinu.

Hart og títt ber nóttin fæturna

fyrir utan gluggana.

Dynur í hjarta.

Dynur í mínu hjarta

hófasláttur skugganna.

Hart er brjóstið troðið af þeim

sem hleypir myrkrinu.

4. Upp úr hádegi

Er ljósið vaknaði

voru augu dagsins rök af gleði.

Þú breiddir bros þitt

á lyngdropann og lindina.

Það var ekki þín sök

að svali dagsins

máði burt myndina.

5. Bráð

Augu þín glóðu

er þú stökkst út úr skóginum.

Skuggi þinn féll þungur

yfir hug minn

og ég fann að feldur þinn var mjúkur

og munnur þinn heitur.

Og blóð mitt rann tómláta slóð

milli trjánna

sem stóðu eftir annarlega hljóð

er þú hvarfst aftur inn í skóginn.

6. Í brekkunni

Í brekkunni spruttu tvö blóm.

Þau brostu þegar þau fóru að sofa

og þegar þau vöknuðu.

Í morgun var aðeins eitt blóm

í brekkunni.

Eitt blóm en ekkert bros.

7. Þrastahjón

Í furðuskógum frjórra sólarlanda

finna þau ekki vængjahvíld.

Kynjadulur seiður kallar þau

í svalan fjarskann

að runnanum við vatnið.

Þó milli rísi fjöllin sjö

og særinn ólgi kvíðabreiður

fljúga þau ein í leit að grein

sem gæti borið leynda þrá

og lítið hreiður.

8. Hún

Yndisleg var hún,

ung og fislétt eins og draumurinn.

Vorþeyrinn nær henni, hugsaði hann.

Andvarinn hleypur hana uppi.

En hún fór hraðar

en þrá hans í blænum.

Þess vegna stormurinn.

9. Í Afríku

Í kvöld ganga dýrin að vatninu,

lambið hindin ljónið.

Fagrir eru fætur þeirra,

feldurinn mjúkur,

augun björt og skær

nema skugginn af manninum.

10. Hvítmyrkur

Á víðavangi

kom vetur með storm í fangi

og ægði þér með hvítri naktri hríð.

Þú leist til skjóls um laut og fennta teiga.

Þig langaði til að finna

þreyttu hjarta hlé.

Þú hófst þitt smíð.

Og byggðir hús.

Sjá hátt og glæst er risið,

hlýir bjartir veggir, ríkir gluggar

Um hvítar stofur reika hvítir skuggar.

Skyldi þér takast að lifa steininn og

lyfta draum þínum yfir þakið.

11. Ljósbeygur

Þótt nakið brjóstið hylji húmið vært

um hugann næðir gegnum rökkurfötin.

Á leyndum kvíða logar furðuskært

er ljósið seytlar inn um stjörnugötin.

12. Lauf

Mér var gefið sumar.

Sól er í æðum mínum, sól og dögg.

Ég var fögnuður trés,

en fékk svo að kynnast kaldri haustnótt.

Næðingurinn losaði mig af greininni.

Og regnið gróf mig í gljúpan svörð.

Ég hverf í moldina.

Í hjarta mínu er himinn og jörð.

**Svefnvindadraumur**

(Svartárkot)

Ljóð: Jón Bjarman

Þegar svefnvindar blása

hvín og syngur

í höfuðskeljum mínum

stráir sofendadvergur

fíngerðum sandi

í augu mér

Þá vaki ég ekki lengur

Eg fer hamförum

norður yfir heiðar og jökla

fjöll og í dali nyrðra

þar finn ég leirljósa

hryssu í haga

þekki hana undireins aftur

man hana forðum daga

kallaði mína

Friðsældarleg er hún

kroppar grængresið

ég hélt bændur hefðu fellt hana

fyrir löngu

blessaða skepnuna

hefði frekar viljað Rauðku

rennivakra og viljuga

en nú á ég ekki annan kost en Ljósku

Upp í þá gömlu

nægir mér snærishönk í vasa

illa er sá staddur

sem hvorki á hníf né snæri

Förum fetið

Ljóska er því vönust

mér þykir ferðin ganga seint

ber því fótastokkinn

mér liggur á að komast í **Stórutungu**

vel fyrir morgunvætu

Þá tekur sú gamla á sprettinn

fyrr en varir er hún komin á flugaferð

rennivökur teygir hún haus og háls

mýkt í hverjum vöðva

drepur hvergi niður fæti

fljúga bæði hross og maður

Kominn í hlað í Stórutungu

bærinn er opinn og mannlaus

kúfaðir diskar á borðum

Hvert hefur allt fólkið haldið

hefur það gengið í

Aldeyjarfossinn

Ég horfi yfir að **Mýri**

þar syngja fjöllin

móar melar og hálsar

allt fram í Vonarskarð

mannfólkið á Mýri

tekur undir sönginn

syngur í samhljóm við landið

Heillaður af söng

geng ég niður að fljótinu

þar bíður mín bátur

bátur og ferjumaður

Mun ég þora að halda

yfir djúpið breiða

með ókunnum ferjumanni

órólegt og straumhratt er fljótið

en ég mun syngja

með Mýrarmönnum og landinu

þegar yfir kemur

**Ég veit um dal**

(Fjögur erindi af tólf)

Ljóð: Sverrir Pálsson

Ég veit um dal

með víðan fjallasal,

og dátt og kátt um dægrin löng

þar dunar foss í gljúfraþröng,

en lóan æfir ljúfan söng

við lækjahjal.

Og öðlingshjón,

þau **Aðalbjörg** og **Jón**,

þar bjuggu fyrir einni öld

á óðalsjörð með barnafjöld

við ást og söng um sólbjört kvöld

og svanatón.

Og börnin smá

þau báru sömu þrá,

vökudraum um lag og ljóð,

um leit og fund á hljómaslóð

við árdagsskin og aftanglóð

með augun blá.

Og þannig leið

hið ljúfa æskuskeið

með skærra tóna töframátt,

og tíbrá heit í sólarátt

glæddi hjartans hörpuslátt

og hugarseið.

**Auðir bíða vegirnir**

Ljóð: Snorri Hjartarson

Auðir bíða vegirnir um skóginn

eftir léttum fótum þínum

hljóður bíður vindurinn í dimmunni

eftir björtum lokkum þínum

þögull bíður lækurinn

eftir heitum vörum þínum

grasið bíður döggvott

og fuglarnir þegja í trjánum

augu okkar mætast

milli okkar fljúga svartþrestir

með sólblik á vængjum.